钦定古今图书集成/明伦汇编/官常典/第378卷 > 贾谊新书 > 杨砥
## 钦定古今图书集成/明伦汇编/官常典/第378卷 > 贾谊新书 > 杨砥

按《明外史》本传：“砥字大用，泽州人。洪武末，由进士授
行人司右司副。上疏言：‘扬雄为莽大夫，著《剧秦美新
论》，贻讥万世。董仲舒《天人三策》及《正谊明道》之言，足
以扶翼世教。今孔子庙有雄而无仲舒，臣以为宜进
仲舒而退雄’。太祖从之。历官湖广布政司参议。建文
中，言帝尧之德，始于亲九族。今宜惇睦诸藩，无自翦
枝叶尽而根本拨矣。”为齐、黄辈所恶，罢斥之。父丧，庐
墓侧。成祖即位，起为鸿胪寺卿。疏乞终制。服阕，擢礼
部左侍郎。坐巡视河渠失职，降工部主事。改礼部。历
北京行太仆寺卿，兼苑马寺。时吴桥至天津等卫，大
水决堤伤稼。砥请开德州东南黄河故道及土河，以
杀水势。帝命工部侍郎蔺芳经理之。定《牧马法》，请“令
民五丁养种马一匹，每十匹立群头一人，五十马立
群长一人，养马之家岁蠲租银之半。而蓟州以东至
山海诸卫，土地宽广，水草丰美，其屯种军士亦宜人
养种马一匹，岁子粒亦免其半。”帝命军租尽蠲之，馀
悉从其议。于是马大蕃息。砥刚介有守，尤笃孝行。母丧哀毁，未至家卒。